b'\n_START_ARTICLE_\nIeva Liepi\xc5\x86a\n_START_PARAGRAPH_\nIeva Liepi\xc5\x86a (s\xc3\xbcndinud 7. septembril 1967 Riias) on l\xc3\xa4ti maalikunstnik.\n_START_SECTION_\nHaridus\n_START_PARAGRAPH_\nTa on \xc3\xb5ppinud Janis Rozent\xc4\x81lsi nimelises kunstikoolis Riias (l\xc3\xb5petas 1985) ja l\xc3\xb5petanud L\xc3\xa4ti Kunstiakadeemia keraamika ja maalikunsti erialal (BA, 1991; MA, 2003; MA, 2014). Alates 1995. aastast on ta L\xc3\xa4ti Kunstnike Liidu liige. P\xc3\xa4lvinud UniBank auhinna n\xc3\xa4ituse "Creative Workshop 2001" eest Riia galeriis "Bastejs".\n_START_SECTION_\nLooming\n_START_PARAGRAPH_\nIeva Liepi\xc5\x86a kunstnikuk\xc3\xa4ekirja iseloomustab \xc3\xb5hulisus, tema \xc3\xb5limaalid on sageli akvarellilikult heledad ja kohati laseerivalt \xc3\xb5hukese v\xc3\xa4rvikihiga. Ta harrastab ka akvarelli ning on esinenud keraamikan\xc3\xa4itustel oma maalitud portselann\xc3\xb5ude seeriatega. _NEWLINE_Ieva Liepi\xc5\x86al on olnud 16 isikun\xc3\xa4itust Riias, peale selle on alates 1991. aastast osalenud r\xc3\xbchman\xc3\xa4itustel L\xc3\xa4tis, Taanis, Saksamaal, Leedus, Portugalis, Venemaal, Belgias, Valgevenes, Iisraelis ja Madalmaades._NEWLINE_Eestis on tema t\xc3\xb6id eksponeeritud Liiviranna- ja liivlaste-teemalisel vaba\xc3\xb5humaali n\xc3\xa4itusel "Randali".'